Document ID: 32013D0436

DECIZIA DE PUNERE ÎN APLICARE A COMISIEI
din 13 august 2013
de modificare a Deciziei 2007/777/CE în ceea ce privește introducerea unui nou tratament de inactivare a virusului febrei aftoase în produsele din carne și condițiile de import din regiunea Kaliningrad din Rusia
[notificată cu numărul C(2013) 4970]
(Text cu relevanță pentru SEE)
(2013/436/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 punctele 1, 4 și 5,
întrucât:
(1)
Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică precum și a modelelor de certificate pentru importul anumitor produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (2) stabilește norme privind importurile în Uniune, precum și privind tranzitarea și depozitarea în Uniune ale transporturilor de produse din carne și ale transporturilor de stomacuri, vezici și intestine tratate, astfel cum sunt definite în Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (3).
(2)
Partea 2 din anexa II la Decizia 2007/777/CE stabilește o listă cu țările terțe sau părțile acestora din care se autorizează introducerea în Uniune de produse din carne și de stomacuri, vezici și intestine tratate, cu condiția ca aceste produse să fie în conformitate cu tratamentul menționat în partea respectivă. În cazul în care țările terțe sunt regionalizate în scopul includerii în lista respectivă, teritoriile lor regionalizate sunt stabilite în partea 1 din anexa respectivă.
(3)
Partea 4 din anexa II la Decizia 2007/777/CE stabilește tratamentele menționate în partea 2 din anexa respectivă, atribuind un cod pentru fiecare din tratamentele respective. Partea respectivă stabilește un tratament nespecific „A” și tratamentele specifice „B”-„F”, enumerate în ordine descrescătoare din punct de vedere al stricteții. Acestea sunt tratamentele enumerate în anexa III la Directiva 2002/99/CE care sunt considerate eficiente pentru eliminarea anumitor riscuri de sănătate animală în ceea ce privește carnea și laptele.
(4)
Anexa III la Directiva 2002/99/CE a fost modificată recent prin Decizia de punere în aplicare a Comisiei 2013/417/UE (4) în vederea introducerii unui tratament eficient împotriva virusului febrei aftoase din carne, recomandat în capitolul corespunzător din Codul internațional de sănătate a animalelor terestre al Organizației Mondiale pentru Sănătatea Animalelor (Codul OIE pentru animale terestre) (5).
(5)
Prin urmare, este oportun să se modifice partea 4 din anexa II la Decizia 2007/777/CE pentru a reflecta modificarea respectivă a anexei III la Directiva 2002/99/CE.
(6)
Rusia a solicitat autorizarea importului în Uniune de produse din carne și stomacuri, vezici și intestine tratate, provenite de la bovine domestice, vânat biungulat de crescătorie și ovine și caprine domestice originare din regiunea Kaliningrad din Rusia, care au fost supuse tratamentului menționat mai sus, prevăzut în Codul OIE pentru animale terestre. Tratamentul menționat a fost introdus în legislația Uniunii prin Decizia de punere în aplicare 2013/417/UE.
(7)
Regiunea Kaliningrad din Rusia este menționată în prezent în partea 2 din anexa II la Decizia 2007/777/CE ca fiind autorizată pentru introducerea în Uniune a produselor din carne și a stomacurilor, vezicilor și intestinelor tratate provenite de la animale domestice din specia bovină, vânat biungulat de crescătorie, ovine sau caprine domestice, animale domestice din specia porcină și vânat biungulat sălbatic, care au fost supuse tratamentului specific „C”.
(8)
Luând în considerare situația sănătății animale din regiunea Kaliningrad din Rusia, este oportună autorizarea importurilor din această regiune în Uniune de produse din carne și de stomacuri, vezici și intestine tratate, provenite de la bovine domestice, vânat biungulat de crescătorie și ovine și caprine domestice, care au fost supuse tratamentului specific introdus în anexa III la Directiva 2002/99/CE.
(9)
Prin urmare, este adecvată autorizarea acestor importuri în Uniune din regiunea Kaliningrad din Rusia și, prin urmare, modificarea în consecință a rubricilor pentru această regiune din partea 2 a anexei II la Decizia 2007/777/CE.
(10)
Prin urmare, Decizia 2007/777/CE ar trebui modificată în consecință.
(11)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa II la Decizia 2007/777/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 13 august 2013.

Labels: 3
17
18
6